Diari Oficial de la Generalitat Valenciana


Sumari del DOGV 3132, del 28-11-1997 (1997/11372)

ORDRE de 25 de novembre de 1997, de la Conselleria d'Ocupació, Indústria i Comerç, per la qual es convoquen i regulen ajudes per a la creació d'ocupació per entitats cooperatives valencianes implantades en el medi rural.
----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3132

Data del DOGV
:   28-11-1997

Secció del DOGV
:   CONVENIS I ACTES - CONCESSIÓ DE SUBVENCIONS ADMINISTRATIVES

Número del document
:   1997/11298


Data del document
:   25-11-1997

Organisme emissor
:   Conselleria d'Ocupació, Indústria i Comerç

Tipus de document
:   Ordre

3928 ORDRE de 25 de novembre de 1997, de la Conselleria d'Ocupació, Indústria i Comerç, per la qual es convoquen i regulen ajudes per a la creació d'ocupació per entitats cooperatives valencianes implantades en el medi rural. [97/X11949]
  
Entre les noves iniciatives del cooperativisme valencià sobreïxen aquelles que tracten de fomentar el canvi des d'un model cooperatiu de comercialització de la producció i dels serveis cap a noves fórmules de cooperativització del treball. En aquest sentit, les recents configuracions de multitud de cooperatives de producció i serveis com a polivalents, la creació i el desenvolupament de seccions de producció a càrrec de socis de treball; l'ampliació de l'objecte social a activitats agroturístiques, mediambientals i d'altres, i també l'impuls de les cooperatives d'explotació comunitària dels recursos locals.
  
Aquestes fórmules, que hi responen totes al propòsit últim de garantir a la població del món rural el manteniment i la generació d'ocupació productiva, a través de proporcionar-hi una activitat al seu entorn, signifiquen una revalorització de la cooperativització del treball sobre la dels resultats d'aquest individualment obtinguts, a la manera de les tradicionals cooperatives de comercialització, i apareixen com una via amb grans possibilitats de generació d'ocupació productiva en el medi rural i d'estabilització d'aquest.
  
En aquest punt, i com una mesura específica de foment de l'ocupació i del cooperativisme, és convenient reforçar el canvi d'orientació indicat i possibilitar la ruptura dels vells motlles del cooperativisme tradicional. Per a això, les cooperatives valencianes, en el camí de la introducció de les fórmules i experiències assenyalades, les assagen i impulsen a través de plans pilot de contractacions de treballadors, en la majoria de les ocasions de socis que tradicionalment solament aportaven la seua producció a la cooperativa, el designi últim de la qual és la determinació i la desestacionalització de l'ocupació en el medi i evidenciar i propiciar entre aquests els avantatges de la cooperativització del treball, facilitant-ne així la ulterior integració com a treballadors en cooperatives que tinguen previst de manera substancial l'esmentat objectiu entre el seu objecte social.
  
En virtut d'això, fent ús de les facultats atorgades en la Llei 5/1983, de 30 de desembre, de Govern Valencià; la Llei de Pressupostos de la Generalitat Valenciana per a l'exercici 1997; i el Reglament Orgànic i Funcional de la Conselleria d'Ocupació, Indústria i Comerç, aprovat per mitjà del Decret 34/1997, del Govern Valencià, de 26 de febrer,
  
ORDENE
  
Article 1. Objecte i àmbit
  
L'objecte d'aquesta ordre és l'establiment d'un programa d'ajudes a les cooperatives valencianes del medi rural per a la contractació de treballadors desocupats del seu entorn geogràfic, amb l'objectiu de propiciar la desestacionalització de l'ocupació en el món rural i facilitar una ulterior transformació dels empleats en socis treballadors o de treball d'aquestes, o de noves entitats impulsades per aquestes que tinguen com a objecte principal proporcionar treball als seus socis.
  
Article 2. Accions susceptibles de suport
  
Les ajudes que estableix aquesta ordre es destinen a afavorir durant l'exercici 1997 l'ocupació de treballadors del medi rural per cooperatives valencianes establides en l'esmentat medi.
  
Podran acollir-se a les ajudes regulades en aquesta ordre totes les accions previstes en aquesta que s'hagen produït des de l'1 de gener de l'any actual, tret que l'entitat haguera obtingut alguna ajuda de la Generalitat Valenciana per la contractació o l'ocupació dels esmentats treballadors.
  
Article 3. Beneficiaris
  
Seran beneficiàries de les ajudes establides i regulades per mitjà d'aquesta ordre les cooperatives valencianes del medi rural que proporcionen ocupació, per períodes no inferiors a un mes o 20 dies de cotització, a treballadors sol·licitants d'ocupació menors de 25 anys o majors de l'esmentada edat, aturats de llarga durada o amenaçats de convertir-se en tals. A aquests efectes s'entendrà per desocupat de llarga durada aquell que es trobe en la situació de sol·licitant d'ocupació durant almenys un any ininterromput, i per amenaçat de desocupació de llarga durada el treballador que acumule una antiguitat com a sol·licitant d'ocupació no inferior a 360 dies, encara que no siguen ininterromputs.
  
Article 4. Naturalesa i quantia de les ajudes
  
Les ajudes que s'atorguen a l'empara del que disposa aquesta ordre tindran la naturalesa de subvencions i el seu import serà de 700 pessetes per cada jornada cotitzada per la cooperativa beneficiària, per raó de l'ocupació al seu servei de treballadors del medi rural en els quals concórreguen les circumstàncies establides en l'article 3 .
  
L'import de les ajudes concedides a l'empara d'aquesta ordre no podrà fer que l'import total d'ajudes de minimis que reba l'entitat beneficiària durant un període de tres anys siga superior al límit de 100.000 ecus.
  
Article 5. Presentació de sol·licituds, documentació i termini
  
Les sol·licituds per a l'obtenció de les ajudes regulades en aquesta ordre hauran d'adreçar-se a la Direcció General d'Ocupació i Economia Social, i presentar-se en el Registre General de la Conselleria d'Ocupació, Indústria i Comerç o per mitjà de qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, acompanyades de la documentació següent en triple exemplar:
  
a) Documentació acreditativa i indentificativa de l'entitat sol·licitant i del seu representant legal.
  
b) Documentació d'identificació fiscal de l'entitat sol·licitant.
  
c) Declaració d'altres ajudes públiques concedides o sol·licitades per a la mateixa finalitat.
  
d) Certificació de dades de domiciliació bancària, segons el model annex I (fitxa de manteniment de tercers).
  
e) Justificació que l'entitat està al corrent de les seues obligacions tributàries estatals i autonòmiques i de les que li corresponen davant la Seguretat Social, en els termes establits en l'Ordre de 30 de maig de 1996, de la Conselleria d'Economia i Hisenda, és a dir:
  
- Certificació positiva de l'Agència Estatal d'Administració Tributària d'estar al corrent de les seues obligacions tributàries, en la forma establida en el Reial Decret 390/1996, d'1 de març, per a la contractació administrativa.
  
- Certificat emés per la Direcció General de Tributs i Patrimoni de la Conselleria d'Economia, Hisenda i Administració Pública, que indique que no hi ha deutes de naturalesa tributària amb l'administració de la Comunitat Autònoma Valenciana en període executiu, o no ateses en període voluntari quan no siga escaient la via de constrenyiment.
  
- Certificació de la Tresoreria de la Seguretat Social que l'entitat es troba al corrent en els pagaments.
  
- Alta i últim rebut de l'Impost d'Activitats Econòmiques, si escau.
  
f) Documentació acreditativa de la condició de sol·licitants d'ocupació dels treballadors per l'ocupació dels quals se sol·licite la subvenció, al moment de ser empleats per l'entitat sol·licitant, i també de totes altres circumstàncies d'edat i permanència en la situació de sol·licitant d'ocupació que exigeix aquesta ordre.
  
g) Documentació que demostre les cotitzacions efectuades per l'entitat pels treballadors per l'ocupació dels quals se sol·licite la subvenció en les condicions d'aquesta ordre.
  
h) Declaració responsable referida a les ajudes a càrrec d'un règim de minimis rebudes per l'entitat durant els últims tres anys, comptats des de la primera ajuda obtinguda per la norma de minimis, amb indicació de l'import, l'organisme, la data de concessió i el règim d'ajudes en el qual s'emparava; o, si escau, una declaració responsable que no se n'ha rebuda cap.
  
El termini de presentació de les sol·licituds serà de deu dies naturals comptats des del dia de la publicació d'aquesta ordre en el Diari Oficial de la Generalitat Valenciana.
  
Article 6. Criteri per a la concessió de les ajudes
  
Les ajudes que regula aquesta ordre es concediran, mentre hi haja consignació pressupostària per a atendre-les, per rigorós ordre de presentació de la sol·licitud; tot entenent-se a aquests efectes com a data de presentació aquella en la qual tinga entrada la documentació requerida per a completar o reparar la sol·licitud inicial.
  
Article 7. Resolució de concessió de les ajudes
  
Rebudes les sol·licituds, la Direcció General d'Ocupació i Economia Social instruirà els expedients, i podrà demanar als sol·licitants l'aportació original de qualssevol altres documents o dades complementàries que considere necessaris per a millor resoldre la sol·licitud formulada.
  
La competència per a la concessió o denegació de les ajudes sol·licitades a l'empara d'aquesta ordre correspondrà al director general d'Ocupació i Economia Social, per delegació del conseller d'Ocupació, Indústria i Comerç.
  
El termini màxim per a tramitar i resoldre els expedients serà de 15 dies, comptats des del dia de la presentació de la sol·licitud. S'entendran desestimades les ajudes sol·licitades si transcorregut l'esmentat període de temps no s'hi haguera dictat resolució expressa. Per a l'eficàcia de l'acte presumpte, caldrà sol·licitar-ne la certificació, d'acord amb el que preveu l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Les resolucions a què es refereixen els paràgrafs anteriors esgoten la via administrativa i contra aquestes es podrà interposar un recurs contenciós administratiu davant el Tribunal Superior de Justícia de la Comunitat Valenciana, en el termini de dos mesos, comptats des de la notificació de la resolució corresponent.
  
La resolució que es dicte es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 8. Obligacions del beneficiari
  
L'incompliment per part del beneficiari de tots o d'alguns dels termes, les formes, les condicions o els compromisos derivats de la Llei d'Hisenda Pública de la Generalitat Valenciana, d'aquesta ordre de convocatòria d'ajudes o de la mateixa resolució de concessió d'aquestes, originarà la incoació, per part de l'òrgan competent per a la seua concessió, del corresponent expedient, que podrà acabar, si escau, amb la minoració o amb la resolució de la subvenció i l'exigència del reintegrament de les quantitats indegudament percebudes i els interessos de demora. En la tramitació del procediment es garantirà el dret de l'interessat a l'audiència.
  
DISPOSICIONS ADDICIONALS
  
Primera
  
De conformitat amb el que estableix la Llei 4/1996, de 30 de desembre, de Pressupostos de la Generalitat Valenciana per a l'exercici 1997, les ajudes previstes en aquesta ordre es finançaran a càrrec de la línia de subvenció 410/000/97 (codi 2.184), del programa pressupostari 322.30 "Foment del Cooperativisme i de l'Economia Social". La dotació màxima d'aquesta ordre serà de 69.637.066 pessetes, cofinançades en un 75% pel Fons Social Europeu, a través del seu Programa Operatiu per a la Comunitat Valenciana. Aquest finançament es farà constar en les corresponents resolucions de concessió d'ajudes.
  
Segona
  
En el supòsit que els documents que hagen d'acompanyar la sol·licitud de concessió de les ajudes ja els tinguera qualsevol dels òrgans de l'administració actuant, el sol·licitant podrà acollir-se al que s'estableix en l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o la dependència on es presentaren o, si escau, s'emeteren, i sempre que no hagen transcorregut més de cinc anys des de l'acabament del procediment al qual corresponguen.
  
DISPOSICIONS FINALS
  
Primera
  
Es faculta el director general d'Ocupació i Economia Social perquè dicte les disposicions i adopte les mesures que considere oportunes per al desenvolupament i l'aplicació del que disposa aquesta ordre.
  
Segona
  
Aquesta ordre entrarà en vigor el mateix dia de la publicació en el Diari Oficial de la Generalitat Valenciana.
  
València, 25 de novembre de 1997
  
El conseller d'Ocupació, Indústria i Comerç,
  
DIEGO SUCH PÉREZ